Siku teule maishani mwangi

SIKU TEULE MAISHANI MWANGU 
 	Siku niliyokuwa nikiingojea kwa hamu na ghamu iliwadia mwishowe. Ilikuwa siku ya Jumatano, tarehe tano, mwaka elfu mbili na kumi na tano. Siku hiyo nilidamka mapema, jambo lisilokuwa ada yangu. Mwangaza wa kwanza wa asubuhi ulikuwa ukipita kwenye dirisha kando ya kitanda changu. Nilifungua dirisha hilo na upepo ulinikaribisha, uliweza kuniambia siku hiyo ingekuwa miongoni mwa siku teule maishani mwangu. Kwani siku njema huonekana asubuhi. 
 	Nilijitayarisha kwa makini kwa siku hiyo nikiwa na shauku ya hali ya juu. Nilihakikisha sijasahau kitu chochote: si maji, si mlo wa kutosha, si kalamu, si kitabu, si kamera. Kabla sijatoka kuelekea shuleni, nina alinipa elfu mbili za matumizi ya siku hiyo. Hewala! Ama kweli siku hii ingekuwa siku njema ilikuwa siku yo ziara kwenye mbuga ya wanyama ya Tsavo mashariki na magharibi. 
 	Nilipowadia shuleni, kila mtu alionekana na furaha ghaya kama kibogoyo aliyepata meno. Kila mtu aliwasili mapema hata Maozi, mwanafunzi wa mwisho darasani, aliyekuwa wa mwisho kila siku kufika shuleni aliweza kuwasili mapema. Niliitwa na mwalimu mkuu kabla ya kuanza safari yetu na akanipa wadhifu wa kiranja mkuu wa darasa letu, jambo ambalo sijawahi kulitilia maanani. Hii ilikuwa shani kubwa kwangu. 
 	Muda si mrefu baadaye, basi liliwasili nasi hatukukawia kuingia. Nikapata nafasi karibu na dirisha mimi na swahiba wangu Rahima. Baada ya kila mtu kuingia na kupata sehemu ya kukaa, niliongoza maombi ya kuanza safari kwani wahenga na wahenguzi hawakukosea waliponena kuwa safari huanza kwa hatua na msafiri ni aliye pwani. Safari ilipoanza ndipo rabsharabsha zilipoanza. Wanagenzi wengine walianza kupiga gumzo, wengine wanaangalia mandhari ya tunapokwenda na wengine walikuwa wakiimba. Tulipita sehemu tulipoona ng'ombe wingi tukaambiwa watu wa kijiji hicho wanapata na hata kuuza maziwa mingi.
 	Kufumba na kufumbua, tukapita sehemu iliyokuwa na umati mkubwa wa watu. Mwalimu wetu akatuarifu kuwa leo ni siku kuu ya watu hao wanaomsubiri Raisi Uhuru. Kusogea mbele kidogo, basi letu likakutana ana kwa ana na gari la raisi. Raisi Uhuru akashuka na kuingia katika basi letu: Sikuami macho yangu kwani ilikuwa mara yangu ya kwanza kuonana na raisi wetu ana kwa ana. Kwa kuwa nilikuwa kiranja wa darasa letu, niliinuka na kumkaribisha kwa mikono miwili nikamweleza kwa muktasari kuhusu shule yetu na tunapoelekea mwishowe nikamtambulisha kwa walimu waliokuwepo na pia kwa wanafunzi wenzangu. 
 	Rais Uhuru alisema alipendezwa nilivyozungumza kuhusu shule yetu na akaniambia nikiwa mkubwa ninaweza kuwa mwakilishi wa wanawake nchini na nitakapomaliza kidato cha nne, nimzuru katika ikulu ya raisi ili tuonge zaidi na baada ya maneno yake hayo alitoa bunda la noti na kuniambia nimwandikie nambari ya wazazi wangu na hizo pesa nigawanye baina ya wanafunzi na walimu waliokuwa basini. Bila kuchelewa nilimpa nambari ya wazazi wangu. Sikuamini yaliyotokea. Ama kweli, mambo kangaja huenda yakaja na yakija huenda tukala nyama za paja. 
 	Muda si muda, tuliwasili katika mbuga ya Tsavo saa tatu na na dakika kumi na nane. Askari mmoja wa mbugani akaingia na kutuambia kuwa atatuelekeza nia tukiwa ndani ya mbuga na kutuambia sheria tunzaopaswa kufuta tukiwa ndani ya mbuga hiyo. Baada ya hapo, tuliingia mbuga ya Tsavo na kukaribishwa na tumbiri wengi waliokuwa kwenye mti wa mbono. Wengine walikuwa wamebeba wanao na wengine walikuwa wakitoana chawa na wengine wakiruka kutoka mti mmoja hadi mwengine. 
 Tulipoenda mbele kidogo, tuliona mnyama aitwaye nguchiro aliyekuwa akila nyoka mkubwa aliyemnasa. Kando yo pale alipo, palikulia na shimo ndogo alimotoka panya buku mnene. Si mbali na pale kulikuwa na ndege aitwae zuakulu, aliyekuwa akidona wadudu. Kila tulipozidi kuingia ndani ya mbuga hiyo ndio tulishuhudia msitu wa nyika. Palikuwa na miti ya kila aina kama vile mibuyu na migomba mwitu. Tuliona ndovu sita wakila majani katika mti wa mgunga unaojulikana kama chakula cha ndovu. 
Basi letu lilipita karibu na ndovu hao na ndovu mmoja mdogo alisogea karibu na basi letu na kuligusa. 
 Niliweza kutoa mkono wangu na kumgusa mwili wake. Tuliweza kuchukua picha akiwa karibu na mwishowe ndovu huyo akarudi kujiunga na ndovu wenzake kusogea mbele kidogo, tulikutana na swara wengi sana waliokuwa wakila nyasi. Ghafla bin vu! Alitokea simba aliyekuwa akijificha kwenye nyasi ndefu na kuonekana akimwinda swara. Muda si mrefu, swara walihisi hatari na wakaanza kukimbia huku wakitawanyika wasijue waendako. Hapo ndipo simba huyo alipotokea na kuanza kuwakimbiza. 
  	Simba huyo alikuwa mkubwa na mwenye nywele nyingi za kahawia kichwani na kwa mwili wake wote. Aliweza kukimbia mbio naye swara hakushindwa, alikimbia mbio kama umeme ili kunusuru maisha yake. Lakini baada ya yote hakuweza kukwepa mauti na simba akamnasa. Ama kweli, hapana mwanzo usiokuwa na mwisho. Sote tulishuhudia jambo hilo kwa macho yetu. Kwa wanafunzi wengine ilikuwa mara ya kwanza kuona simba. Tuliyoyashuhudia tulizidi kumwogopa simba. Kando na hapo, palikuwa na wanyama wa kuvutia, waliokuwa na shingo ndefu, hakuna asiyeweza kumtambua twiga. Walikuwa wakila majani katika mti wa mporosadi. 
  	Baada ya simba kujaza tumbo, tuliwaona fisi wawili wakizunguka kando yake wakiongojea mabaki. Simba, alipoondoka tu walikula mizoga iliyobaki kwa ulafi. Hapo ndipo nilipasadiki kauli isemayo, mlafi kama fisi. Kwenda mbele kidogo, tulikutana na nyati watatu vifaru wawili waliokuwa wakila nyasi. Nilihakikisha nimepiga picha wanyama wote niliowaona. Ilipofika saa tisa, matumbo yetu yakaanza kunguruma na kushtaki njaa. Tulipelekwa katika hoteli iliyo kuwepo hapo hapo ndani ya mbuga. 
  	Hapo tulikutana na watalii tofauti kutoka nchi tofauti. Tulizungumza nao na kuingiliana nao vizuri. Tulipokuwa katikati ya mazungumzo yetu, mmoja wa watalii alisimama na kujitambulisha kwa kiingereza kuwa yeye ni James Bon kutoka Japan na atakayejibu swali lake atapata zawadi. Akauliza atakayemwambia kitabu chake kilichotoka mwezi uliopita. Kwa kuwa nilipenda kusoma vitabu vya hadithi nilijikuta nikinyosha mkono wangu juu na jibu kuniponyoka kabla sijapewa ruhusa ya kujibu. Akatoa kitu kwenye mkoba aliokuwa nao na kuniambia kuwa nimepata.
    	Kufungua lile sanduku dogo nilipata kila aina ya vitabu vyake nilivyotamani kuvisoma. Kwa furaha yangu kupata vitabu hivyo nilimkumbatia. Baada ya hapo, tuliwaaga na kufunga safari ya kurudi. Kabla  ya kutoka mbugani, tulipita kidimbwi kilichojaa viboko na kando ya kidimbwi hicho tuliona mamba mdomo wake wazi kuonyesha ameshiba. Safari ya kurudi ilikuwa fupi kwa sababu wengi wetu walikuwa wamechoka. Nilipofika nyumbani niliwahadithia wazazi wangu yote yaliyotokea bila kuacha kitu chochote. Mwishowe waliniarifu kuwa wamepata simu kutoka kwa raisi Uhuru nimpe ripoti ya yaliyotokea. Nilipomaliza, nilijitayarisha kulala saa tatu na dakika arubaini na tano. Nilipopanda kitandani, nilishusha pumzi ndipo nilipoamini kuwa siku hiyo ilikuwa siku ya kufana sana.